नारदपुराणम्- पूर्वार्धः/अध्यायः १०७
ब्रह्मोवाच ।।
अथ मात्स्यं पुराणं ते प्रवक्ष्ये द्विजसत्तम ।।
यत्रोक्तं सप्तकल्पानां वृत्तं संक्षिप्य भूतले ।। १०७-१ ।।

व्यासेन वेदविदुषा नारसिंहोपवर्णने ।।
उपक्रम्य तदुद्दिष्टं चतुर्द्दशसहस्रकम् ।। १०७-२ ।।

मनुमत्स्यसुसंवादो ब्रह्मांडकथनं ततः ।।
ब्रह्मदेवासुरोत्पत्तिर्मारुतोत्पत्तिरेव च ।। १०७-३ ।।

मदनद्वादशी तद्वल्लोकपालाभिपूजनम् ।।
मन्वन्तरसमुद्देशो वैश्यराज्याभिवर्णनम् ।। १०७-४ ।।

सूर्यवैवस्वतोत्पत्तिर्बुधसंगमनं तथा ।।
पितृवंशानुकथनं श्रद्धाकालस्तथैव च ।। १०७-५ ।।

पितृतीर्थप्रचारश्च सोमोत्पत्तिस्तथैव च ।।
कीर्तनं सोमवंशस्य ययातिचरितं तथा ।। १०७-६ ।।

पितृवंशानुकथनं सृष्टवंशानुकीर्तनम् ।। 
भृगुशापस्तथा विष्णोर्दशधा जन्मने क्षितौ ।। १०७-७ ।।

कीर्त्तनं पूरुवंशस्य वंशो हौताशनः परम् ।।
क्रियायोगस्ततः पश्चात्पुराणपरिकीर्तनम् ।। १०७-८ ।।

व्रतं नक्षत्रपुरुषं मार्तण्डशयनं तथा ।।
कृष्णाष्टमीव्रतं तद्वद्रोहिणीचन्द्रसंज्ञितम् ।। १०७-९ ।।

तडागविधि माहात्म्यं पादपोत्सर्ग एव च ।।
सौभाग्यशयनं तद्वदगस्त्यव्रतमेव च ।। १०७-१० ।।

तथानन्ततृतीयाया रसकल्याणिनीव्रतम् ।।
तथैवानं दकर्याश्च व्रतं सारस्वतं पुनः ।। १०७-११ ।।

उपरागाभिषेकश्च सप्तमीशनं तथा ।।
भीमाख्या द्वादशी तद्वदनंगशयनं तथा ।। १०७-१२ ।।

अशून्यशयनं तद्वत्तथैवांगारकव्रतम् ।।
सप्तमीसप्तकं तद्वद्विशोकद्वादशीव्रतम् ।। १०७-१३ ।।

मेरुप्रदानं दशधा ग्रहशांतिस्तथैव च ।।
ग्रहस्वरूपकथनं तथा शिवचतुर्दशी ।। १०७-१४ ।।

तथा सर्वफलत्यागः सूर्यवारव्रतं तथा ।।
संक्रांतिस्नपनं तद्वद्विभूतिद्वादशीव्रतम् ।। १०७-१५ ।।

षष्टीव्रतानां माहात्म्यं तथा स्नानविधिकमः ।।
प्रयागस्य तु माहात्म्यं द्वीपलोकानुवर्णनम् ।। १०७-१६ ।।	

तथांतरिक्षचारश्च ध्रुवमाहात्म्यमेव च ।।
भवनानि सुरेंद्राणां त्रिपुरोद्योतनं तथा ।। १०७-१७ ।।

पितृप्रवरमाहात्म्यं मन्वंतरविनिर्णयः ।।
चतुर्युगस्य संभूतिर्युगधर्मनिरूपणम् ।। १०७-१८ ।।

वज्रांगस्य तु संभूति स्तारकोत्पत्तिरेव च ।।
तारकासुरमाहात्म्यं ब्रह्मदेवानुकीर्तनम् ।। १०७-१९ ।।

पार्वतीसंभवस्तद्वत्तथा शिवतपोवनम् ।।
अनंगदेहदाहश्च रतिशोकस्तथैव च ।। १०७-२० ।।

गौरीतपोवनं तद्वच्छिवेनाथ प्रसादनम् ।।
पार्वतीऋषिसंवादस्तथैरोद्वाहमंगलम् ।। १०७-२१ ।।

कुमारसंभवस्तद्वत्कुमारविजयस्तथा ।।
तारकस्य वधो घोरो नरसिंहोपवर्णनम् ।। १०७-२२ ।।

पद्मोद्भवविसर्गस्तु तथैवांधकघातनम् ।।
वाराणस्यास्तु माहात्म्यं नर्मदायास्तथैव च ।। १०७-२३ ।।

प्रवरानुक्रमस्तद्वत्पितृगाथानुकीर्तनम् ।।
तथोभयमुखीदानं दानं कृष्णाजिनस्य च ।। १०७-२४ ।।

ततः सावित्र्युपाख्यानं राजधर्मास्तथैव च ।।
विविधोत्पातकथनं ग्रहणांतस्तथैव च ।। १०७-२५ ।।

यात्रानिमित्तकथनं स्वप्नमंगलकीर्तने ।।
वामनस्य तु माहात्म्यं वाराहस्य ततः परम् ।। १०७-२६ ।।

समुद्रमथनं तद्वत्कालकूटाभिशांतनम् ।।
देवासुरविमर्दश्च वास्तुविद्या तथैव च ।। १०७-२७ ।।

प्रतिमालक्षणं तद्वद्देवतायतनं तथा ।।
प्रासादलक्षणं तद्वन्मंडपान च लक्षणम् ।। १०७-२८ ।।

भविष्यराज्ञामुद्देशो महादानानुकीर्तनम् ।।
कल्पानुकीर्तनं तद्वत्पुराणेऽस्मिन्प्रकीर्तितम् ।। १०७-२९ ।।

पवित्रमेतत्कल्याणमायुः कीर्तिविवर्द्धनम् ।।
यः पठेच्छृणुयाद्वापि स याति भवनं हरेः ।। १०७-३० ।।

लिखित्वैतत्तु यो दद्याद्धेममत्स्यगवान्वितम् ।।
विप्रायाभ्यर्च्य विषुवे स याति परमं पदम् ।। १०७-३१ ।।

इति श्रीबृहन्नारदीयपुराणे पूर्वभागे बृहदुपाख्याने चतुर्थपादे मत्स्यपुराणानुक्रमणीकथनं नाम सप्तोत्तरशततमोऽध्यायः ।। १०७ ।।

नारदपुराणम्- पूर्वार्धः